**APRENDRE A COMPARTIR ( LA MARTA NO VOL COMPARTIR)**

Com cada dia, quan arriben a casa en sortir de l’escola, en Sergi i la Marta van a la seva habitació a jugar amb les seves joguines.

La Marta es posa a jugar amb les nines, en té una bona col·lecció, i li agrada molt jugar amb elles.

En Sergi juga amb el seu camió gran, i el carrega amb totes les joguines més petites que té, travessa tota l’habitació i les descarrega a l’altra banda fent un soroll insuportable.

-“Ara toca carregar les nines”, diu en Sergi. –“No, les nines són meves i estic jugant”, crida la Marta, mentre les abraça ben fort entre els seus braços.

En Sergi torna a dir:-“ Ja he carregat totes les joguines, només falten les nines, va, deixa-me-les, he de portar-les amb les altres joguines”. –“No i no! Les nines són meves, no te les vull deixar, que es marejaran, al camió”

Però en Sergi no fa cas del que diu la seva germana i agafa les nines per carregar-les al camió, mentre la Marta està distreta. Quan se n’adona, torna a cridar: -“T’he dit que no, deixa-les” En Sergi estira l’última nina, la més gran, que la Marta té agafada pel cap, i estira un, estira l’altre, la nina es queda sense cap i sense cames

-“Tonto, has vist el què has fet?”, diu la Marta. –“És culpa teva, diu en Sergi, “per no deixar-me-la agafar”. –“No, és culpa teva, per estirar tan fort”, li contesta la Marta. –“No, les joguines s’han de compartir, el pare sempre ho diu”, crida en Sergi

Estan una bona estona discutint a crits, i fins i tot s’escapa algun cop de peu i alguna estirada de cabells, fins que la mare entra a l’habitació. –“Què és aquest xivarri?, pregunta enfadada

-“La Marta no vol compartir les joguines amb mi”, diu en Sergi. –“No, perquè ell me les trenca, mira”. Diu la Marta ploriquejant i ensenyant-li la nina trencada

-“A veure, tranquil·litzeu-vos”, diu la mare conciliadora, “i expliqueu-me què ha passat, sense cridar” Els nens li expliquen, tal com ho veu en Sergi i tal com ho veu la Marta. La mare els fa veure, amb molta calma, que el millor hagués sigut compartir des del començament, i no arribar a barallant-se estirant la nina fins a trencar-la, perquè ara ja no serveix per a res, ni per a un, ni per a l’altre.-“És millor compartir que barallar-se”, diu la mare.

En Sergi i la Marta sembla que ho han entès i diuen que procuraran fer-ho així, però no estan del tot convençuts, pel que sembla

Aquesta nit ve a sopar la iaia, perquè els pares tenen una reunió i es quedarà amb ells fins que els pares tornin. Com sempre, la Marta li demana a la iaia que els expliqui un conte abans d’anar a dormir.

La iaia, que sabia què havia passat amb les joguines aquella tarda, els diu: -“Millor que un conte, us explicaré una història de quan jo era petita”, diu la iaia. En Sergi i la Marta es preparen per escoltar, els agraden molt les històries que els explica la iaia, i, a més, la iaia les explica tan bé....

I la iaia comença: -“Quan jo era petita, més o menys com vosaltres, feia poc temps que s’havia acabat la guerra i ens havíem quedat sense casa i gairebé sense roba i sense diners. El pare havia marxat a França, a treballar, com molts feien, i la mare feia el que podia per poder-nos donar menjar, almenys un cop al dia. Vam haver de marxar al camp, que hi teníem una caseta petita.

A prop de la nostra caseta hi vivia una família que eren molt rics, tenien una gran casa, i tot el menjar que volien. Tenien tres fills, la més petita, més o menys de la meva edat, es deia Roser i ens vam fer molt amigues. Ho passàvem molt bé, juntes, i a poc a poc, li vaig agafar confiança i li explicava els meus problemes de falta de menjar i altres coses. La Roser, quan ho va saber, li va dir a la seva mare, i, encara que no sabia qui érem, ni ens coneixia molt, va venir a parlar amb la meva mare, i de d’aleshores, sempre ens portava menjar i ens donava la roba que a la filla gran li anava petita, i em sembla que, fins i tot, algun cop, li va donar diners a la mare. Això va durar fins que la mare va trobar feina, i el pare ens anava enviant diners des de França

La mare sempre va estar agraïda a aquesta família que ens va ajudar en uns temps tan dolents, i, encara que no érem molt coneguts, van compartir amb nosaltres tot el que tenien.”

En Sergi i la Marta van quedar impressionats per aquesta història i van entendre perquè és tan important compartir. Potser si aquella gent no hagués compartit el que tenien amb la família de la iaia, ho hagués passat molt malament, o qui sap si s’hauria mort de gana.

-“I nosaltres discutint i barallant-nos per una nina quan en tenim tantes”!, va dir la Marta. –“Quan hi ha xiquets que no tenen ni una senzilla joguina”, va reflexionar en Sergi.

La iaia va dir, satisfeta: -“Estic contenta que ho haguéssiu entès, a veure si d’ara en endavant ho poseu en pràctica. I ara, a dormir, que demà hi ha escola”

A partir d’aquella nit, en Sergi i la Marta van aprenent a poc a poc a compartir les coses, entre ells, i a l’escola, amb els companys